เก็บหุ้นใหญ่ค้ำดัชนี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ถึงเวลาขายหุ้นยางชวนซื้อหุ้นเรือ/พัฒนสินกำไรทะยานจากพอร์ต
โพสต์ทูเดย์ — หุ้นไทยบวกสวนตลาดเอเชียติดลบส่วนใหญ่ นักลงทุน ซื้อหุ้นใหญ่ ดักเงินไหลเข้าเอเชีย หลังค่าเงินหยวนแข็งต่อ ดีต่อธุรกิจเรือ
ตลาดหุ้นเอเชียส่วนใหญ่ปิดในแดนลบ ส่วนดัชนีหุ้นไทยเพิ่มขึ้น 0.48 จุด ปิดที่ระดับ 793.67 จุด มูลค่าการซื้อขายเบาบาง 21,051 ล้านบาท โดยพอร์ตบริษัทหลักทรัพย์ยังขายต่อเนื่องอีก 485 ล้านบาท สถาบันในประเทศทิ้งต่อ 1,389 ล้านบาท ขณะที่ต่างชาติซื้อน้อยลง 502 ล้านบาท 
มาร์เก็ตติง กล่าวว่า มีแรงซื้อหุ้นตัวใหญ่ในกลุ่มพลังงานและธนาคารพาณิชย์ ทำให้ดัชนีหุ้นไทยบวกขณะที่ตลาดเอเชียส่วนใหญ่อ่อนตัวลงตาม ดัชนีดาวโจนส์ร่วงแรง 145.64 จุด หรือ 1.41% ปิดที่ 10,152 จุด 
นักลงทุนยังชะลอการลงทุนในตลาดหุ้น เพราะมีความกังวลปัญหายุโรปและเศรษฐกิจสหรัฐฟื้นตัวช้ากว่าที่คาด รวมถึงคาดว่าธนาคารกลางในเอเชียจะปรับขึ้นดอกเบี้ยนโยบายภายในปีนี้ หลังจากธนาคารกลางไต้หวันเซอร์ไพรส์ตลาด ประกาศปรับขึ้นดอกเบี้ยนโยบาย 0.125% เป็น 1.375% 
อย่างไรก็ตาม วันที่ 25 มิ.ย.ที่ผ่านมา ธนาคารกลางจีนได้ปรับค่าเงินหยวนเป็น 6.7896 หยวนต่อเหรียญสหรัฐ เพิ่มขึ้น 0.3% จากระดับ 6.8100 หยวนต่อเหรียญสหรัฐ นับว่าแข็งค่าที่สุดนับตั้งแต่ที่จีนได้ปล่อยลอยตัวสกุลเงินหยวนเมื่อเดือน ก.ค. 2548 และเป็นการส่งสัญญาณว่าค่าเงินหยวนจะมีโอกาสแข็งขึ้นเรื่อยๆ จึงเป็นผลดีต่อเศรษฐกิจและตลาดหุ้นในเอเชีย 
มาร์เก็ตติง กล่าวว่า นักลงทุนขายทำกำไรหุ้นธุรกิจยางหลังจากราคาวิ่งขึ้นมาแรงและเร็วมากในสัปดาห์นี้ ทำให้ราคาหุ้นบริษัท ศรีตรังแอโกรอินดัสทรี (STA) ลดลง และบริษัท ไทยรับเบอร์ลาเท็คซ์คอร์ปอเรชั่น (ประเทศไทย)หรือ TRUBB บวกเพียง 1 บาท ปิดที่ 118 บาท ที่มูลค่าหุ้นที่ตราไว้(พาร์) 10 บาท และจะเริ่มซื้อขายด้วยพาร์หุ้นละ 1 บาทในวันที่ 28 มิ.ย.นี้ และวันที่ 29 มิ.ย. จะขึ้นป้าย XD ผู้ซื้อไม่มีสิทธิรับเงินปันผล 
บริษัทหลักทรัพย์กิมเอ็ง (ประเทศไทย) แนะนำให้ซื้อหุ้น บริษัทอาร์ ซีแอล (RCL) และให้ราคาเหมาะสมที่ 14.40 บาท เพราะค่าเงินหยวนที่ยืดหยุ่นมากขึ้น ย่อมเปิดโอกาสให้จีนมีการนำเข้าสินค้าและบริการจากเอเชียมากขึ้น จึงเอื้อต่อการใช้ตู้คอนเทนเนอร์ในการขนส่งสินค้า
นอกจากนั้น ค่าขนส่งเรือตู้คอนเทนเนอร์ขนาด 20 ฟุต Dry Box เพิ่มขึ้นจาก 2,000 เหรียญสหรัฐต่อยูนิต ปลายปีที่แล้ว เป็น 2,750 เหรียญสหรัฐต่อยูนิต ณ ปัจจุบัน และความต้องการใช้เรือคอนเทนเนอร์ในเอเชียเพิ่มขึ้นอย่างต่อเนื่อง
อย่างไรก็ตาม ผลการดำเนินงานของ RCL ในไตรมาส 2 นี้ อาจขาดทุนต่อเนื่องจากไตรมาสแรก แต่เป็นการขาดทุนที่ลดลงกว่า 341 ล้านบาท และเชื่อว่าไตรมาส 3 จะพลิกกลับมามีกำไรสุทธิเป็นไตรมาสแรก 
บริษัทหลักทรัพย์พัฒนสิน (CNS) รายงานผลการดำเนินงานงวดไตรมาส 3 สิ้นสุดวันที่ 31 พ.ค. 2553 กำไรสุทธิ 23.25 ล้านบาท คิดเป็นกำไรหุ้นละ 0.33 บาท เพิ่มขึ้น 38.06% เทียบกับกำไรสุทธิ 16.84 ล้านบาท หรือ 0.24 บาทต่อหุ้นในช่วงเดียวกันปีก่อน
ส่วนผลงานรวม 9 เดือน กำไรสุทธิ 73.86 ล้านบาท หรือ 1.03 บาทต่อหุ้น ทะยาน 169.07% จากกำไรสุทธิ 27.45 ล้านบาท หรือ 0.38 บาท ในระยะเดียวกันปีก่อน
สาเหตุที่พัฒนสินมีกำไรเพิ่มขึ้นมาก เนื่องจากไตรมาส 3 มีกำไรจากการซื้อขายหลักทรัพย์และสัญญาซื้อขายล่วงหน้า เพิ่มขึ้น 19.83 ล้านบาท และรวม 9 เดือนกำไรส่วนนี้เพิ่มขึ้น 28.31 ล้านบาทและรายได้ค่านายหน้าจากการซื้อขายหลักทรัพย์เพิ่มขึ้น 79.78 ล้านบาท หรือ 27.65%
บริษัทหลักทรัพย์เคจีไอ (ประเทศไทย) เปิดเผยว่า บริษัทได้เสนอขายใบสำคัญแสดงสิทธิอนุพันธ์ (DW) อ้างอิงหุ้นบริษัท ปตท.สำรวจและผลิตปิโตรเลียม (PTTE13CB) และธนาคารกสิกรไทย (KBAN13CB) โดย DW ทั้งสองตัวจะเข้าซื้อขายในตลาดหลักทรัพย์ในวันที่ 30 มิ.ย.นี้
ทั้งนี้ PTTE13CB กำหนดราคาเสนอขายครั้งแรก (ไอพีโอ) ที่ 1.15 บาท และ KBAN13CB เท่ากับ 1.55 บาทต่อหน่วย